Document ID: 32002R1687

Κανονισμός (ΕΚ) αριθ. 1687/2002 της Επιτροπής
της 25ης Σεπτεμβρίου 2002
για την πρόσθετη περίοδο κοινοποίησης ορισμένων δραστικών ουσιών που διατίθενται ήδη στην αγορά προς χρήση σε βιοκτόνα προϊόντα, όπως καθορίζεται στο άρθρο 4 παράγραφος 1 του κανονισμού (ΕΚ) αριθ. 1896/2000
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 98/8/EΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά(1), και ιδίως το άρθρο 16 παράγραφος 2,
Εκτιμώντας τα ακόλουθα:
(1) Σύμφωνα με την οδηγία 98/8/EΚ θα διεξαχθεί πρόγραμμα εργασιών για την επανεξέταση όλων των δραστικών ουσιών βιοκτόνων προϊόντων που κυκλοφορούσαν ήδη στην αγορά κατά τις 14 Μαΐου 2000, οι οποίες καλούνται στο εξής "υπάρχουσες δραστικές ουσίες". Η πρώτη φάση του προγράμματος εργασίας καθορίστηκε από τον κανονισμό (ΕΚ) αριθ. 1896/2000 της Επιτροπής, της 7ης Σεπτεμβρίου 2000, για την πρώτη φάση του προγράμματος που περιλαμβάνεται στο άρθρο 16 παράγραφος 2 της οδηγίας 98/8/EΚ του Ευρωπαϊκού Κοινοβουλίου και του Συμβουλίου για τα βιοκτόνα(2). Σύμφωνα με την οδηγία 98/8/EΚ, η Επιτροπή καθορίζει το χρονοδιάγραμμα του προγράμματος εργασίας.
(2) Σύμφωνα με το άρθρο 3 παράγραφος 1 του κανονισμού (ΕΚ) αριθ. 1896/2000, έκαστος παραγωγός υπάρχουσας δραστικής ουσίας που διατίθεται στην αγορά προς χρήση σε βιοκτόνα προϊόντα έπρεπε να προσδιορίσει τη δραστική αυτή ουσία στην Επιτροπή το αργότερο μέχρι τις 28 Μαρτίου 2002. Δυνάμει του άρθρου 4 παράγραφος 1 και του άρθρου 8 παράγραφος 1 του ίδιου κανονισμού οι παραγωγοί, παρασκευαστές και ενώσεις που επιθυμούν να υποβάλουν αίτηση για την ένταξη στο παράρτημα Ι στο παράρτημα Ι Α ή στο παράρτημα Ι Β της οδηγίας 98/8/EΚ υπάρχουσας δραστικής ουσίας σε έναν ή περισσότερους τύπους προϊόντων έπρεπε να κοινοποιήσουν την εν λόγω δραστική ουσία στην Επιτροπή το αργότερο μέχρι τις 28 Μαρτίου 2002. Σύμφωνα με το άρθρο 3 παράγραφος 2 του ιδίου κανονισμού, οι ανωτέρω παραγωγοί ή παρασκευαστές δεν ήταν αναγκαίο να προβούν και σε χωριστό προσδιορισμό των συγκεκριμένων δραστικών ουσιών.
(3) Έχει καταρτιστεί προκαταρκτικός κατάλογος των υπαρχουσών δραστικών ουσιών(3), που προσδιορίστηκαν σύμφωνα με τον κανονισμό (ΕΚ) αριθ. 1896/2000. Πέραν τούτου, έχει καταρτιστεί επίσης προκαταρκτικός κατάλογος των υπαρχουσών δραστικών ουσιών που αποτέλεσαν αντικείμενο μιας τουλάχιστον κοινοποίησης σύμφωνα με το άρθρο 4 παράγραφος 1 ή το άρθρο 8 παράγραφος 1 του κανονισμού (ΕΚ) αριθ. 1896/2000. Στον κατάλογο αυτό καθορί-ζονται, για κάθε κοινοποιηθείσα υπάρχουσα δραστική ουσία, οι αντίστοιχοι τύποι προϊόντων, καθώς και το παράρτημα της οδηγίας 98/8/EΚ στο οποίο ζητείται να περιληφθούν(4).
(4) Οι κατάλογοι αυτοί δεν ήταν δυνατόν να δημοσιοποιηθούν πριν από τη λήξη, στις 28 Μαρτίου 2002, της προθεσμίας για την κοινοποίηση υπαρχουσών δραστικών ουσιών σε έναν ή περισσότερους τύπους προϊόντων σύμφωνα με το άρθρο 4 παράγραφος 1 του κανονισμού (ΕΚ) αριθ. 1896/2000. Για λόγους διαφάνειας και σαφήνειας όσον αφορά τη διαμόρφωση και εκτέλεση της πρώτης φάσης του προγράμματος εργασίας σχετικά με δραστικές ουσίες που υπάρχουν ήδη στην αγορά, οι παραγωγοί, παρασκευαστές και ενώσεις θα πρέπει να μπορούν να υποβάλουν κοινοποιήσεις για υπάρχουσες δραστικές ουσίες για έναν ή περισσότερους τύπους προϊόντων για τους οποίους η υπάρχουσα δραστική ουσία έχει μόνο προσδιοριστεί ή για τύπους προϊόντων άλλους από εκείνους για τους οποίους η υπάρχουσα δραστική ουσία έχει ήδη κοινοποιηθεί. Μια τέτοια κοινοποίηση θα πρέπει να υποβληθεί το αργότερο στις 31 Ιανουαρίου 2003. Η πρόσθετη αυτή περίοδος δεν θα πρέπει να έχει αρνητική επίπτωση στην κατάρτιση των τελικών καταλόγων, στον καθορισμό προτεραιοτήτων για την επανεξέταση και σε όλες τις άλλες προθεσμίες του προγράμματος εργασίας όπως καθορίζονται στον κανονισμό (ΕΚ) αριθ. 1896/2000.
(5) Η πρόσθετη περίοδος θα επιτρέψει στους παραγωγούς, παρασκευαστές και στις ενώσεις που επιθυμούν να ζητήσουν την ενσωμάτωση στα παραρτήματα Ι, Ι Α ή Ι Β της οδηγίας 98/8/EΚ μιας τέτοιας υπάρχουσας δραστικής ουσίας σε έναν ή περισσότερους τύπους προϊόντων, να κοινοποιήσουν τη συγκεκριμένη δραστική ουσία στην Επιτροπή σύμφωνα με τον κανονισμό (ΕΚ) αριθ. 1896/2000, διαβιβάζοντας τις πληροφορίες που προβλέπονται στο παράρτημα ΙΙ του κανονισμού αυτού.
(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής βιοκτόνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Πεδίο εφαρμογής
Ο παρών κανονισμός θέτει μία πρόσθετη περίοδο υποβολής κοινοποιήσεων που προβλέπεται στο άρθρο 4 παράγραφος 1 του κανονισμού (ΕΚ) αριθ. 1896/2000 για υπάρχουσες δραστικές ουσίες οι οποίες έχουν προσδιοριστεί μόνον ή έχουν κοινοποιηθεί μόνον για ορισμένους τύπους προϊόντων.
Άρθρο 2
Ορισμοί
Για τους σκοπούς του παρόντος κανονισμού ισχύουν οι ορισμοί του άρθρου 2 της οδηγίας 98/8/EΚ και του άρθρου 2 του κανονισμού (ΕΚ) αριθ. 1896/2000.
Ισχύουν επίσης οι ακόλουθοι ορισμοί:
α) "προσδιορισθείσα υπάρχουσα δραστική ουσία" είναι η δραστική ουσία που κυκλοφορούσε στην αγορά πριν από τις 14 Μαΐου 2000 προς χρήση σε βιοκτόνα προϊόντα για σκοπούς άλλους από εκείνους που προβλέπονται στο άρθρο 2 παράγραφος 2 στοιχεία γ) και δ) της οδηγίας 98/8/EΚ και η οποία έχει:
i) προσδιοριστεί σύμφωνα με το άρθρο 3 παράγραφος 1 του κανονισμού (ΕΚ) αριθ. 1896/2000, ή
ii) κοινοποιηθεί σύμφωνα με το άρθρο 4 παράγραφος 1 του ιδίου κανονισμού,
εξαιρουμένων όμως των ουσιών που προσδιορίστηκαν από τα κράτη μέλη σύμφωνα με το άρθρο 5 παράγραφος 2 του ιδίου κανονισμού·
β) "κοινοποιηθείσα υπάρχουσα δραστική ουσία" είναι η δραστική ουσία που κυκλοφορούσε στην αγορά πριν από τις 14 Μαΐου 2000 προς χρήση σε βιοκτόνα προϊόντα για σκοπούς άλλους από εκείνους που προβλέπονται στο άρθρο 2 παράγραφος 2 στοιχεία γ) και δ) της οδηγίας 98/8/EΚ, για την οποία:
i) έχει πραγματοποιηθεί τουλάχιστον μια κοινοποίηση σύμφωνα με το άρθρο 4 παράγραφος 1 ή το άρθρο 8 παράγραφος 1 του κανονισμού (ΕΚ) αριθ. 1896/2000, ή
ii) τουλάχιστον ένα κράτος μέλος έχει εκδηλώσει ενδιαφέρον για πιθανή ενσωμάτωσή της στο παράρτημα Ι ή Ι Α σύμφωνα με το άρθρο 5 παράγραφος 3 του κανονισμού 1896/2000 ή στο παράρτημα Ι Β σύμφωνα με το άρθρο 8 παράγραφος 3 του ιδίου κανονισμού.
Άρθρο 3
Νέα προθεσμία για την κοινοποίηση υπαρχουσών δραστικών ουσιών
1. Παραγωγοί, παρασκευαστές και ενώσεις που επιθυμούν να ζητήσουν να περιληφθεί στο παράρτημα Ι, στο παράρτημα Ι Α ή στο παράρτημα Ι Β της οδηγίας 98/8/EΚ προσδιορισθείσα αλλά μη κοινοποιηθείσα υπάρχουσα δραστική ουσία σε έναν ή περισσότερους τύπους προϊόντων, οφείλουν να κοινοποιήσουν τη συγκεκριμένη δραστική ουσία στην Επιτροπή σύμφωνα με το άρθρο 4 παράγραφος 1 του κανονισμού (ΕΚ) αριθ. 1896/2000 το αργότερο στις 31 Ιανουαρίου 2003.
2. Παραγωγοί, παρασκευαστές και ενώσεις που επιθυμούν να ζητήσουν να περιληφθεί στο παράρτημα Ι, στο παράρτημα Ι Α ή στο παράρτημα Ι Β της οδηγίας 98/8/EΚ κοινοποιηθείσα υπάρχουσα δραστική ουσία σε έναν ή περισσότερους τύπους προϊόντων άλλους από τους τύπους προϊόντων που έχουν περιληφθεί ήδη για αυτή τη συγκεκριμένη κοινοποιηθείσα υπάρχουσα δραστική ουσία στον προκαταρκτικό κατάλογο των κοινοποιηθεισών υπαρχουσών δραστικών ουσιών, οφείλουν να υποβάλουν κοινοποίηση στην Επιτροπή σύμφωνα με το άρθρο 4 παράγραφος 1 του κανονισμού (ΕΚ) αριθ. 1896/2000 το αργότερο στις 31 Ιανουαρίου 2003.
Άρθρο 4
Έναρξη ισχύος
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Σεπτεμβρίου 2002.

Labels: 1
20
0
3
6